సామ్ కర్రన్

**శామ్యూల్ మాథ్యూ కుర్రాన్**  (జననం 1998 జూన్ 3) అన్ని ఫార్మాట్లలో ఇంగ్లండ్ తరపున ఆడే ఇంగ్లాండ్ క్రికెటరు. దేశీయ క్రికెట్‌లో, అతను సర్రేకు ప్రాతినిధ్యం వహిస్తాడు. ఇండియన్ ప్రీమియర్ లీగ్‌లో పంజాబ్ కింగ్స్, చెన్నై సూపర్ కింగ్స్‌లకు ఆడాడు. పలు ఇతర ట్వంటీ20 లీగ్‌లలో కూడా ఆడాడు.  2022 డిసెంబరు 23 న, అతను ఇండియన్ ప్రీమియర్ లీగ్ చరిత్రలో అత్యధిక ధర అందుకున్నాడు. అతన్ని రూ. 18.5 కోట్లకు పంజాబ్ కింగ్స్ కొనుక్కుంది. 

కర్రన్, 2018లో తన టెస్టు, వన్ డే ఇంటర్నేషనల్ రంగప్రవేశం చేసాడు. 2019 లో తన తొలి ట్వంటీ 20 అంతర్జాతీయ పోటీ ఆడాడు.  2022 T20 ప్రపంచ కప్ గెలిచిన ఇంగ్లాండ్ జట్టులో అతను భాగం. ఆ టోర్నమెంటులో ఇంగ్లాండ్ తరపున అత్యధిక వికెట్లు తీసి, ప్లేయర్ ఆఫ్ ది టోర్నమెంటుగా ఎంపికయ్యాడు.  అతను ఎడమచేతి వాటం బ్యాటరు, మీడియం ఫాస్టు బౌలింగ్ చేసే ఆల్ రౌండరు.  2022లో ఆఫ్ఘనిస్తాన్‌పై 5-10తో ఇంగ్లాండ్ తరఫున అత్యుత్తమ T20I బౌలింగ్ గణాంకాల రికార్డు సాధించాడు.

## తొలి జీవితం, చదువు
శామ్ కర్రన్ 1998 జూన్ 3న ఇంగ్లండ్‌లోని నార్తాంప్టన్‌లో మాజీ జింబాబ్వే అంతర్జాతీయ క్రికెటర్ కెవిన్ కర్రన్, అతని భార్య సారా (అతని తండ్రి నార్తాంప్టన్‌షైర్‌కు కౌంటీ క్రికెట్ ఆడినప్పుడు) లకు మూడవ కుమారుడిగా జన్మించాడు.

సామ్, సర్రే దేశీయ జట్టుకు, ఇంగ్లండ్ జాతీయ జట్టుకూ ఆడిన టామ్ కర్రన్‌కు, నార్తాంప్టన్‌షైర్ మాజీ క్రికెటరు బెన్ కర్రన్‌కూ తమ్ముడు.

అతను జింబాబ్వేలో పెరిగాడు. మరోండెరా లోని స్ప్రింగ్‌వేల్ హౌస్, హరారే లోని సెయింట్ జార్జ్ కాలేజిలో చదువుకున్నాడు. 

జింబాబ్వేలో భూసంస్కరణలు అమలైనపుడు అతని కుటుంబం వ్యవసాయాన్ని విడిచిపెట్టింది. సామ్ తన చిన్నతనాన్ని రుసాపేలోని తమ పొలంలో గడిపాడు.   2012లో, అతను ఇంగ్లండ్‌ వెళ్లి బెర్క్‌షైర్‌లోని వెల్లింగ్‌టన్ కాలేజీలో చదువుకున్నాడు.

## దేశీయ, T20 కెరీర్
కర్రన్ అండర్-15, అండర్-17, సెకండ్ XI స్థాయిల్లో సర్రేకు ప్రాతినిధ్యం వహించాడు. 2014 సీజన్‌లో అతను సర్రే ఛాంపియన్‌షిప్ ప్రీమియర్ డివిజన్‌లో వేబ్రిడ్జ్‌కు ప్రాతినిధ్యం వహించాడు.  సర్రే క్రికెట్ డైరెక్టర్ అలెక్ స్టీవర్ట్ అతన్ని "నేను చూసిన అత్యుత్తమ 17 ఏళ్ల క్రికెటరు" అని అభివర్ణించాడు. 

2015 జూన్ 19న ది ఓవల్‌లో కెంట్‌తో జరిగిన నాట్‌వెస్టు t20 బ్లాస్టు టోర్నమెంటులో 17 సంవత్సరాల 16 రోజుల వయస్సు గల ట్వంటీ20 మ్యాచ్‌లో కర్రన్ సీనియర్ జట్టుతో రంగప్రవేశం చేశాడు.  2015 జూలై 13న ది ఓవల్‌లో కెంట్‌తో జరిగిన కౌంటీ ఛాంపియన్‌షిప్ మ్యాచ్‌లో తన ఫస్ట్-క్లాస్ రంగప్రవేశం చేసాడు.  17 సంవత్సరాల 40 రోజుల వయస్సులో, అతను టోనీ లాక్ తర్వాత సర్రేకు రెండవ అతి పిన్న వయస్కుడైన ఫస్ట్-క్లాస్ క్రికెటరు. అతను మొదటి ఇన్నింగ్స్‌లో 5/101 గణాంకాలు సాధించాడు. కౌంటీ ఛాంపియన్‌షిప్ మ్యాచ్‌లో ఐదు వికెట్లు తీసిన అతి పిన్న వయస్కుడతడు. అతను 2015 జూలై 27 న ది ఓవల్‌లో నార్తాంప్టన్‌షైర్‌తో జరిగిన రాయల్ లండన్ వన్-డే కప్ మ్యాచ్‌లో లిస్టు A రంగప్రవేశం చేశాడు.

అతను 2017–18 సూపర్ స్మాష్ కోసం ఆక్లాండ్ ఏసెస్‌కు సంతకం చేసాడు.  2018 డిసెంబరులో, 2019 ఇండియన్ ప్రీమియర్ లీగ్ కోసం ప్లేయర్ వేలంలో 7.20 కోట్ల రూపాయలకు అతన్ని కింగ్స్ XI పంజాబ్ కొనుగోలు చేసింది.   2019 మార్చిలో, 2019 ఇండియన్ ప్రీమియర్ లీగ్ టోర్నమెంటుకు ముందు ఇంటర్నేషనల్ క్రికెట్ కౌన్సిల్ (ICC) వారి, గమనించాల్సిన ఎనిమిది మంది ఆటగాళ్ళలో ఒకరిగా అతను పేరు పొందాడు.  2019 ఇండియన్ ప్రీమియర్ లీగ్‌లో, అతను ఓపెనర్‌గా త్వరితగతిన 20 పరుగులు చేశాడు. ఢిల్లీ క్యాపిటల్స్‌తో జరిగిన తన రెండవ మ్యాచ్‌లో హ్యాట్రిక్ సాధించాడు, ఇది కింగ్స్ XI పంజాబ్‌ను 14 పరుగుల తేడాతో గెలవడానికి సహాయపడింది, అతనికి ప్లేయర్ ఆఫ్ ది మ్యాచ్ అవార్డు లభించింది.  2019 ఇండియన్ ప్రీమియర్ లీగ్‌లో కోల్‌కతా నైట్ రైడర్స్‌పై కేవలం 23 బంతుల్లోనే వేగంగా యాభై సాధించాడు.    2020 IPL వేలానికి ముందు అతన్ని కింగ్స్ XI పంజాబ్ విడుదల చేసింది.  2020 IPL వేలంలో, 2020 ఇండియన్ ప్రీమియర్ లీగ్‌కు ముందు చెన్నై సూపర్ కింగ్స్ అతన్ని కొనుగోలు చేసింది. 

2022 ఏప్రిల్లో, ది హండ్రెడ్ 2022 సీజన్ కోసం అతన్ని ఓవల్ ఇన్విన్సిబుల్స్ కొనుగోలు చేసింది.  2022 జూన్‌లో కర్రన్, 2022 T20 బ్లాస్ట్‌లో హాంప్‌షైర్ హాక్స్‌పై 5/30తో ట్వంటీ 20 క్రికెట్‌లో తన మొదటి ఐదు వికెట్లు సాధించాడు.  అదే నెలలో, కెంట్‌తో జరిగిన కౌంటీ ఛాంపియన్‌షిప్ మ్యాచ్‌లో, కర్రన్ 126 పరుగులతో ఫస్ట్-క్లాస్ క్రికెట్‌లో తన తొలి సెంచరీని సాధించాడు. కేవలం 62 బంతుల్లోనే సెంచరీ పూర్తి చేశాడు. 

## అంతర్జాతీయ కెరీర్
దక్షిణాఫ్రికాలో జరిగిన 2011–12 CSA U13 వీక్‌లో జింబాబ్వే క్రికెట్ U13ల క్రికెట్ జట్టుకు కర్రన్ ప్రాతినిధ్యం వహించాడు, అక్కడ అతను ప్లేయర్ ఆఫ్ టోర్నమెంటును గెలుచుకున్నాడు. 

అతను 2016 ICC అండర్-19 క్రికెట్ ప్రపంచ కప్‌లో ఇంగ్లండ్ అండర్-19కి ప్రాతినిధ్యం వహించాడు.  మొత్తం ఆరు గేమ్‌లలో 201 పరుగులు చేసి ఏడు వికెట్లు పడగొట్టి అతని జట్టును ఆరవ స్థానంలో నిలిపాడు. యునైటెడ్ అరబ్ ఎమిరేట్స్‌లో 2016-17 పర్యటన కోసం ఇంగ్లాండ్ లయన్స్‌కు 2017 సీజన్‌లో కాంటర్‌బరీలో దక్షిణాఫ్రికా A తో జరిగిన మ్యాచ్‌కి ఎంపికయ్యాడు.

కర్రన్ 2018 జనవరిలో ఆస్ట్రేలియా, న్యూజిలాండ్తో జరిగిన 2017 - 18 ట్రాన్స్ - టాస్మాన్ ట్రై - సిరీస్ కోసం ఇంగ్లాండ్ తరఫున తన మొదటి సీనియర్ పిలుపు అందుకున్నాడు. కానీ ఒక్క ఆట కూడా ఆడలేదు.

2018 మే 30న అతను బెన్ స్టోక్స్‌కు కవర్‌గా పాకిస్తాన్‌తో జరిగిన రెండవ టెస్టుకు ముందు ఇంగ్లాండ్ టెస్టు జట్టుకు ఎంపికయ్యాడు. అతను 2018 జూన్ 1న హెడ్డింగ్లీలో తన తొలి టెస్టు రంగప్రవేశం చేశాడు  ఇంగ్లండ్ ఏకైక ఇన్నింగ్స్‌లో కర్రన్ 20 పరుగులు చేశాడు. అతని మ్యాచ్ గణాంకాలు 2/43. 

2018 జూన్ 24న ఆస్ట్రేలియాతో జరిగిన మ్యాచ్‌లో వన్డే ఇంటర్నేషనల్ రంగప్రవేశం చేశాడు.

భారత్‌తో జరిగే టెస్టు సిరీస్‌కు ఇంగ్లండ్ జట్టులో కర్రన్ తన స్థానాన్ని నిలబెట్టుకున్నాడు. ఎడ్జ్‌బాస్టన్‌లో జరిగిన మొదటి టెస్ట్‌లో అతను మొదటి ఇన్నింగ్స్‌లో 4/74 తీసుకున్నాడు. ఇందులో భారత అగ్రశ్రేణి బ్యాటర్లు ముగ్గురి వికెట్లు కూడా ఉన్నాయి. ఇంగ్లండ్ రెండో ఇన్నింగ్స్‌లో 63 పరుగులు చేసి, ప్లేయర్ ఆఫ్ ది మ్యాచ్ అవార్డు అందుకున్నాడు.  మూడవ టెస్ట్‌కి ఇంగ్లాండ్ జట్టు నుండి తొలగించబడిన తర్వాత రోజ్ బౌల్‌లో, గాయపడిన క్రిస్ వోక్స్ స్థానంలో తిరిగి వచ్చాడు. ఇంగ్లాండ్ మొదటి ఇన్నింగ్స్‌లో 78 పరుగులతో అత్యధిక స్కోరు చేశాడు.  ది ఓవల్‌లో జరిగిన ఐదవ టెస్టులో కర్రన్ తన మొదటి టెస్టు డకౌట్‌ను నమోదు చేశాడు. అయితే ఇంగ్లండ్ 4-1 సిరీస్ విజయంలో 272 పరుగులు, 11 వికెట్లు సాధించి, ఇంగ్లండ్ ప్లేయర్ ఆఫ్ ది సిరీస్‌గా ఎంపికయ్యాడు.  2018 సీజన్‌లో అతని ప్రదర్శనలకు క్రికెట్ రైటర్స్ క్లబ్ యంగ్ క్రికెటర్ ఆఫ్ ది ఇయర్‌గా ఎంపికయ్యాడు. 

కర్రన్ 2018 నవంబరులో ఇంగ్లాండ్ శ్రీలంక పర్యటనలో రెండు టెస్టులు ఆడి, 37.33 సగటుతో 112 పరుగులు చేశాడు. కానీ ఒక్క వికెటే తీసుకున్నాడు. 2019 సెప్టెంబరులో ఆస్ట్రేలియాతో జరిగిన ఇంగ్లాండ్ హోమ్ సిరీస్‌లో చివరి టెస్టులో ఆడి, ఆస్ట్రేలియా మొదటి ఇన్నింగ్సులో మూడు వికెట్లు పడగొట్టాడు. ఆ నెల చివర్లో న్యూజిలాండ్తో జరిగిన సిరీస్ కోసం టెస్టు, ట్వంటీ 20 అంతర్జాతీయ (టి20ఐ) జట్టుకు అతన్ని ఎంపిక చేశారు. అతను 2019 నవంబరు 1న న్యూజిలాండ్తో జరిగిన మ్యాచ్లో ఇంగ్లాండ్ తరఫున తన టి20ఐ రంగప్రవేశం చేశాడు.

2019 ఇంగ్లాండ్ పర్యటనలో వెస్టిండీస్‌లో కర్రన్ రెండు టెస్టులు ఆడాడు, నాలుగు ఇన్నింగ్స్‌లలో 50 పరుగులు చేసి, 161 సగటుతో ఒక వికెట్ తీసుకున్నాడు  2019 వేసవిలో, ఐర్లాండ్‌తో జరిగిన ఒక టెస్టు, ఐదవ యాషెస్ టెస్టు లలో కలిపి కర్రన్ 16 పరుగుల వద్ద 6 వికెట్లు పడగొట్టాడు, 21.8 సగటుతో 87 పరుగులు చేశాడు.

వేసవిలో కేవలం రెండు టెస్టులు మాత్రమే ఆడిన తర్వాత, కర్రన్ 2019-20 శీతాకాలపు న్యూజిలాండ్, దక్షిణాఫ్రికా పర్యటనలలో మొత్తం ఆరు టెస్టులు ఆడాడు. రెండు న్యూజిలాండ్ టెస్టుల్లో, కర్రన్ 39.7 సగటుతో 6 వికెట్లు పడగొట్టి, మూడు ఇన్నింగ్స్‌లలో 40 పరుగులు చేశాడు. దక్షిణాఫ్రికాలో, కర్రన్ 7 ఇన్నింగ్స్‌లలో 130 పరుగులు చేసాడు, 32.6 సగటుతో 10 వికెట్లు తీశాడు, ఇందులో మొదటి టెస్ట్‌లో 4/58 కెరీర్‌లో అత్యుత్తమ గణాంకాలు ఉన్నాయి.  

2020 మే 29న, COVID-19 మహమ్మారి తరువాత ఇంగ్లాండ్‌లో ప్రారంభమయ్యే అంతర్జాతీయ మ్యాచ్‌లకు ముందు శిక్షణ కోసం కూర్చిన 55 మంది ఆటగాళ్ల బృందంలో కర్రన్ కూడా ఉన్నాడు.  2020 జూన్ 17న, వెస్టిండీస్‌తో జరిగే టెస్టు సిరీస్ కోసం ప్రేక్షకులు లేకుండా ఇచ్చే శిక్షణ కోసం కర్రన్ ను 30 మంది సభ్యుల జట్టులో చేర్చారు.   2020 జూలై 4న, సిరీస్‌లోని మొదటి టెస్టు మ్యాచ్‌కు తొమ్మిది మంది రిజర్వ్ ప్లేయర్‌లలో ఒకరిగా కర్రన్ పేరు చేఋచారు.  

2020 ఇంగ్లండ్ వేసవిలో, కర్రన్ వెస్టిండీస్‌తో ఒక టెస్టులో, పాకిస్తాన్‌తో ఒక టెస్టులో ఆడాడు. అతని ఏకైక ఇన్నింగ్స్‌లో 17 పరుగులు చేసి, 36 సగటుతో 4 వికెట్లు తీసుకున్నాడు. ఇంగ్లండ్ 2021 శ్రీలంక పర్యటన కోసం కర్రన్‌ను జట్టులోకి తీసుకున్నారు.

ఆ తరువాత కర్రన్, 2021 శీతాకాలంలో భారత పర్యటనలో భాగంగా మొత్తం 5 టి20ఐ మ్యాచ్‌లు, 3 వన్డే మ్యాచ్‌లూ ఆడాడు. 2021 మార్చి 28 న పర్యటన చివరి వన్డే మ్యాచ్లో కర్రన్ 329 పరుగుల లక్ష్యాన్ని చేధించడంలో 95 పరుగులు చేసినందుకు ప్లేయర్ ఆఫ్ ది మ్యాచ్ అవార్డు అందుకున్నాడు. ఈ మ్యాచ్‌లో ఇంగ్లాండ్ 7 పరుగుల తేడాతో ఓడిపోయింది.

2021 జూలై 1న, శ్రీలంకతో జరిగిన రెండవ మ్యాచ్‌లో, కర్రన్ వన్‌డే క్రికెట్‌లో తన మొదటి ఐదు వికెట్ల ప్రదర్శనను సాధించాడు.  2021 ఆగస్టు 16న భారత్‌తో జరిగిన రెండో టెస్టులో రెండు ఇన్నింగ్సుల్లోనూ మొదటి బంతికే డకౌటై, ఆ అపకీర్తి సాధించిన మొదటి బ్యాటరయ్యాడు.

2021 సెప్టెంబరులో, 2021 ICC పురుషుల T20 ప్రపంచ కప్ కోసం ఇంగ్లండ్ జట్టులో కర్రన్ ఎంపికయ్యాడు.  అయితే, 2021 అక్టోబరు 5న వెన్ను గాయం కారణంగా అతన్ని జట్టు నుండి తప్పించారు.  అతని సోదరుడు టామ్ అతని స్థానంలో ఎంపికయ్యాడు. 

అతను దాదాపు ఏడు నెలలు ఆటకు దూరంగా ఉండి, 2022 ఏప్రిల్ 21న సోమర్సెట్తో జరిగిన కౌంటీ ఛాంపియన్షిప్లో సర్రే తరఫున తిరిగి ఆట లోకి వచ్చాడు.

### 2022 T20 ప్రపంచ కప్
ఆఫ్ఘనిస్తాన్‌తో జరిగిన ఇంగ్లండ్ ప్రారంభ మ్యాచ్‌లో, కర్రన్ ఐదు వికెట్లు (T20Iలలో ఇంగ్లండ్ ఆటగాడు చేసిన మొదటిది అది) తీసి, ఇంగ్లండ్ ఆ మ్యాచ్ గెలవడంలో సహాయపడ్డాడు. అతనికి మ్యాన్ ఆఫ్ ది మ్యాచ్ వచ్చింది. పాకిస్థాన్‌తో జరిగిన ఫైనల్‌లో అతను 4 ఓవర్లలో 3/12 వికెట్లు పడగొట్టి మళ్లీ మ్యాన్ ఆఫ్ ద మ్యాచ్‌గా నిలిచాడు. అతను టోర్నమెంటులో అత్యధిక వికెట్లు తీసిన రెండవ బౌలర్, 11.38 బౌలింగ్ సగటుతో 13 వికెట్లు పడగొట్టాడు. అతని ప్రయత్నాలకు ప్లేయర్ ఆఫ్ ది టోర్నమెంటుగా ఎంపికయ్యాడు. 

క్రికెట్‌కు చేసిన సేవలకు గాను 2023 పుట్టినరోజు గౌరవాలలో ఆర్డర్ ఆఫ్ బ్రిటిష్ ఎంపైర్ (MBE) సభ్యునిగా కర్రన్ నియమితుడాయ్యాడు. 

## మూలాలు

వర్గం:ఇంగ్లాండు క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1995 జననాలు